লুই আর্মস্ট্রং
লুই আর্মস্ট্রং (৪ আগস্ট ১৯০১- ৬ জুলাই ১৯৭১) (ডাকনাম সাচমো এবং পপস) ছিলেন একজন মার্কিন ট্রাম্পেট বাদক ও জ্যাজ সঙ্গীতশিল্পী। ১৯২০ সালের দিকে লুই আর্মস্ট্রং প্রথমে একজন দক্ষ ট্রাম্পেট ও কর্নেট বাদক হিসেবে খ্যাতিলাভ করলেও পরবর্তীতে জ্যাজ ঘরানার সঙ্গীতের দিকে ঝুঁকে পড়েন এবং একক ও সম্মিলিত পরিবেশনার উপরে মননিবেশ করেন। কর্কশ কণ্ঠস্বরের অধিকারী হওয়া স্বতেও জ্যাজ সঙ্গীতে তিনি ছিলেন স্বতন্ত্র, বিশেষ করে চাতুর্যপূর্ণ, ত্বরিত ও অবস্থা অনুযায়ী গান রচনা করার বিস্ময়কর প্রতিভার জন্য তিনি বিশেষভাবে পরিচিত। তার বিশেষ কণ্ঠস্বর, মঞ্চে গান গাওয়ার ভঙ্গি ও ট্রাম্পেটের উপর অভাবনীয় দক্ষতার জন্য জ্যাজ সংগীতের বাইরেও সংগীতের সমস্ত অঙ্গনেই তিনি প্রভাব বিস্তার করতে পেরেছিলেন। লুই আর্মস্ট্রং ছিলেন তার সময়ের বিনোদন জগতের প্রথম জনপ্রিয় আফ্রিকান-মার্কিনী যিনি মার্কিন বর্ণবৈষম্যের যুগেও সবার মাঝে প্রভাব বিস্তার করতে সক্ষম হয়েছিলেন। তার বিরল সংগীত প্রতিভার জন্যই কেবল সে সময়কার বর্ণবাদী সমাজের উচ্চ শ্রেণীর মানুষের সাথে তার সখ্যতা ছিল যা একজন সাধারণ কৃষ্ণাঙ্গের পক্ষে সম্ভব ছিল না।